Valtion tieto- ja viestintätekniikkakeskus Valtori

**Valtion tieto- ja viestintätekniikkakeskus Valtori** () tuottaa Suomen valtionhallinnon toimialariippumattomat ICT-palvelut. Valtorin keskeisin tavoite on yhtenäistää valtionhallinon tietotekniikkaa, jotta se olisi helposti ja kustannustehokkaasti ylläpidettävää, yhteensopivaa ja tietoturvallista.

Valtori tuottaa myös valtion ylimmän johdon ja yhteiskunnan turvallisuuden kannalta tärkeiden viranomaisten ja muiden toimijoiden yhteistoiminnan edellyttämiä turvallisuusverkon palveluja, jotka täyttävät korkean varautumisen ja turvallisuuden vaatimukset.

Toimialasta riippumattomilla ICT-palveluilla tarkoitetaan palveluita, joiden tuottaminen tai järjestäminen ei vaadi merkittävää toimialakohtaista osaamista ja jotka perustuvat yleisesti käytettyihin laite- ja ohjelmistoratkaisuihin ja -teknologioihin.

Valtori on valtiovarainministeriön hallinnonalalla toimiva palvelukeskus ja valtion virasto, joka aloitti toimintansa 1. maaliskuuta 2014. Vuoden 2025 lopussa virastossa työskenteli noin 1&nbsp;550 henkilöä. Tyypillisimpiä tehtävänimikkeitä ovat IT-asiantuntija, järjestelmäasiantuntija ja komponenttivastaava. Valtorilla on eri puolella Suomea noin 20 toimipaikkaa, joista henkilömäärältään suurimpia ovat Helsingin, Rovaniemen, Hämeenlinnan ja Jyväskylän toimipaikat. Viraston päätoimipaikka on Jyväskylässä.

Valtorin toiminnan tulos eli jäämä oli +1,3 M€ vuonna 2025. Tavoite on nollatulos ja toiminnan kustannusvastaavuus eli tuottojen ja kulujen yhtäsuuruus. Toiminnan kustannusvastaavuus oli vuonna 2025 100,3 %. Viraston toiminta rahoitetaan pääasiassa asiakkailta perittävillä palvelu- ja projektisopimusmaksuilla. Laskutusvolyymilla mitattuna viisi suurinta Valtorin asiakasta olivat Oikeusrekisterikeskus, valtioneuvoston kanslia, Poliisihallitus, Verohallinto ja Puolustusvoimien logistiikkalaitos.

Maaliskuusta 2026 alkaen toimitusjohtajana on toiminut filosofian maisteri Jussi Kivinen. Tammikuusta 2023 helmikuuhun 2026 toimitusjohtajana toimi valtiotieteiden maisteri Marja Rantala. Toukokuusta 2021 kesäkuuhun 2022 toimitusjohtajana toimi diplomi-insinööri Tero Latvakangas, joka erosi tehtävästä hänestä tehdyn tutkintapyynnön vuoksi. Syyttäjä vaatii Latvakankaalle sakkorangaistusta. Hänen viimeinen työpäivänsä oli 22. heinäkuuta. Hänen edeltäjänsä oli heinäkuusta 2016 alkaen diplomi-insinööri Pasi Lehmus, joka siirtyi Pirkanmaan sairaanhoitopiirin uudeksi tietohallintojohtajaksi. Lehmuksen edeltäjä oli filosofian maisteri Kari Pessi.

Viraston toiminta perustuu lakiin valtion yhteisten tieto- ja viestintäteknisten palveluiden järjestämisestä (1226/2013) ja lakiin julkisen hallinnon turvallisuusverkkotoiminnasta (10/2015) sekä valtioneuvoston asetukseen hallinnon turvallisuusverkkotoiminnasta (1109/2015) ja valtioneuvoston asetukseen valtion yhteisten tieto- ja viestintäteknisten palveluiden järjestämisestä (132/2014).

### Valtorin ongelmia
Museovirasto arvioi vuonna 2016, että Valtorin palveluiden piiriin siirtyminen kasvattaa sen ICT-kustannuksia 291&nbsp;%. Aiemmin Museovirastolla oli oma konesali ja palvelimet omassa ylläpidossaan ja jatkossa Valtorin palvelut maksaisivat vuositasolla merkittävästi enemmän.

Long Play -verkkolehti raportoi Valtorin ongelmista vuonna 2019. Liikenne- ja viestintäministeriö reklamoi seitsemän sivun verran Valtorille kaatuvista järjestelmistä, ongelmista tiedostojen ja puhelinten kanssa. Reklamaatiossa ongelmien nähtiin haittaavan jopa työterveyttä. 

Juko teki lisäksi Valtorin henkilöstöongelmista kantelun eduskunnan oikeusasiamiehelle maaliskuussa 2019 . Ongelmina mainittiin puutteita työntekijöiden perehdytyksessä sekä puutteita TUVE-toiminnan johdon asiantuntemuksessa, jotka Jukon mukaan voivat vaarantaa valtion turvallisuutta. Eduskunnan oikeusasiamies totesi vuoden 2019 lopulla, että Valtorin organisaatiomalli oli lainmukainen.  Kannanotossa todettiin, että Valtorin organisaatiota uudistettaessa olisi lainvalmistelun pohjalta voitu edetä sellaiseenkin lopputulokseen, joka olisi selkeämmin korostanut Valtorin turvallisuusverkkopalvelujen erottamista.

## Lähteet

## Aiheesta muualla
* Valtorin kotisivut
* Tietoa Tori-hankkeesta (arkistoitu)